Tilvitnanir í nútímanum (BJ)

Hannes Hólmsteinn Gissurarson gaf fyrir jólin út ágæta tilvitnanabók. En spekin tekur sér ekkert frí og heldur áfram að streyma af vörum manna. Hér koma nokkrar hugmyndir að tilvitnunum í næstu bók:

Björn Bjarnason:

Febrúar 2011

Nú tæpu ári síðar er Icesave-málið enn á dagskrá og nálgast nú það stig á þingi að meginþorri þingmanna lýsir sig hlyntan samningum um málið – fjárlaganefndarmenn Sjálfstæðisflokksins, formaður flokksins og að líkindum meirihluti þingflokks telja „hagsmunamat“ leiða til þeirrar niðurstöðu að samþykkja beri samninga við Breta og Hollendinga.

Sporin hræða í Icesave-málinu og sagan sýnir að breið samstaða þingmanna um lausn á alþjóðlegu ágreiningsmáli þar sem þeir eru beittir miklum þrýstingi af öðrum þjóðum eða hagsmunaaðilum samræmist ekki endilega þjóðarhagsmunum.

Sunnudagur, 16. 11. 08.

Tilkynnt var undir kvöld, að samkomulag hefði tekist milli íslenskra stjórnvalda og Evrópusambandsins vega IceSave reikninganna. Um það hefur verið deilt, hvernig háttað er ábyrgðum á innistæðureikningum samkvæmt Evrópugerð, sem snertir bankaviðskipti yfir landamæri. Evrópusambandinu er mikið í mun, að enginn vafi ríki um þessa ábyrgð. Vandi okkar Íslendinga er, að Evrópugerðin er óljós og þar er alls ekki tekið mið af því, að heilt banka- eða fjármálakerfi hrynji eins og hér gerðist.

Sé vafi um ábyrgð á grundvelli þessarar gerðar, vegur hann að trausti á allri bankastarfsemi á evrópska efnahagssvæðinu. Samningsstaða Íslands er því sterk í málinu, þótt þrengt sé að hagsmunum landsins með því að tengja IceSave óskyldum málum. Þeir, sem til slíkra ráða grípa, treysta ekki á eigin málstað.

Þegar samið er, hafa báðir nokkuð til síns máls. Ég hef aldrei hallast að þeirri skoðun, að samningar séu svik, þegar deilur milli ríkja eru leystar. Mér heyrist örla á því sjónarmiði í gagnrýni stjórnarandstöðu á samninginn um IceSave.

Það er siðaðra þjóða háttur að ljúka deilum með samkomulagi - hins vegar má ekki greiða samninga of dýru verði eða afsala sér rétti til að halda lagaskilyrðum til haga og nýta lögfræðilega túlkun til hins ýtrasta.

Styrmir Gunnarsson:

Sunnudagur 6. febrúar 2011

Ímyndarsmíð í Valhöll eða völdin frá flokkunum til fólksins

Annað sem mér þótti forvitnilegt (og svolítið broslegt) á fundinum í Valhöll í gær var viðleitni „ráðandi afla“ í Sjálfstæðisflokknum til þess að mynda breiðfylkingu um þá afstöðu hluta forystusveitar Sjálfstæðisflokksins að samþykkja Icesave-samninginn nýja.

Föstudagur 4. febrúar 2011

Hver er pólitík svonefndra „harðlínumanna“?

Þeir eiga það sameiginlegt að hafa viljað koma í veg fyrir valdatöku stórfyrirtækja á Íslandi á fyrsta áratug 21. aldarinnar.

Óþekktur leiðarahöfundur Morgunblaðsins (etv ritstj.):

4. Febrúar 2011

Flokki hrósað

Niðurlæging Sjálfstæðisflokksins gladdi Steingrím

Icesave-málið fór til þriðju umræðu. Steingrímur J. Sigfússon hefur lengi reynt að hengja það mál á Sjálfstæðisflokkinn. Það hefur ekki tekist fram til þessa. Og fólkið í landinu tók undir þau sjónarmið sem sett voru fram með skýrum hætti að það ætti ekki að borga skuldir óreiðumanna.

Formaður Sjálfstæðisflokksins hefur skyndilega ákveðið að verða vikapiltur Steingríms J. í málinu. Ekki hefur fengist nein haldbær skýring á þeirri breytingu á afstöðu hans og hvers vegna hann ákveður að gefa landsfundi flokks síns langt nef. Sjálfstæðismenn eru agndofa.

Mörgum flokksmanni leið þá svipað eins og þegar Steingrímur grét krókódílstárum eftir að atlaga hans gegn fyrrum formanni Sjálfstæðisflokksins hafði tekist og Steingrímur sagðist vera með brostið hjarta. Því sögðust sjálfstæðismenn aldrei myndu gleyma. Það sagði gullfiskurinn líka þegar hann rak nösina í netbútinn.

Á almanna vitorði er að þingflokkur sjálfstæðismanna er enn án sjálfstrausts og ekki til stórræðanna. Það er þó óþarfi. Þeir eru í stjórnarandstöðu gagnvart einni verstu stjórn sem í landinu hefur setið. Stjórn sem klúðrar öllu. Eftir hvert klúður gerir forsætisráðherrann hróp að Sjálfstæðisflokknum, hrakyrðir hann og uppnefnir. Þegar ofsinn rjátlast af þá kallar sami ráðherra á forystumenn Sjálfstæðisflokksins í sín hús til að láta þá gera fyrir sig viðvik.

Davíð Oddsson, formaður bankastjórnar Seðlabankans:

Nóvember 2008

Viljayfirlýsing um áform íslenskra stjórnvalda vegna fjárhagslegrar fyrirgreiðslu hjá Alþjóðagjaldeyrissjóðnum

Við höfum einsett okkur að koma á traustu og gagnsæju ferli í samskiptum við innlánshafa og lánveitendur hinna yfirteknu banka. Unnið er skipulega að sambærilegu samkomulagi við alla þá erlendu aðila sem hagsmuna eiga að gæta gagnvart Tryggingasjóði innstæðueigenda og fjárfesta hér á landi í samræmi við lagaramma EES. Ísland hefur heitið því að virða skuldbindingar á grundvelli innstæðutryggingakerfisins gagnvart öllum tryggðum innlánshöfum. Þetta byggist á þeim skilningi að unnt verði að forfjármagna þessar kröfur fyrir tilstyrk viðkomandi erlendra ríkja og að jafnt Ísland sem þessi ríki séu staðráðin í að efna til viðræðna á næstu dögum með það að markmiði að ná samkomulagi um nánari skilmála vegna þessarar forfjármögnunar. Enn fremur viðurkennum við að það sé lykilatriði í réttlátri meðferð gagnvart innstæðueigendum og kröfuhöfum á hendur yfirteknu bönkunum að nýju bankarnir greiði sannvirði fyrir þær eignir sem fluttar voru frá gömlu bönkunum. Við höfum komið upp gagnsæju ferli þar sem tvö teymi sjálfstæðra endurskoðenda sjá um að meta sannvirði eigna. Almennt munum við tryggja að meðferð á innstæðueigendum og lánardrottnum sé sanngjörn, jöfn og án mismununar og í samræmi við gildandi lög.

Virðingarfyllst,

Davíð Oddsson Árni M. Mathiesen

formaður bankastjórnar fjármálaráðherra

Seðlabanka Íslands

Hannes Hólmsteinn Gissurarson:

4. feb. 2011

Of feitir til að flýja og of hræddir til að berjast?

„Talað er um Stokkhólmsheilkennið, þegar fórnarlömb verða andlega háð kvölurum sínum: „Ekki berja mig svona fast. Þú mátt auðvitað berja mig, en ekki svona fast. Ég skal reyna að vera góður og þóknast þér.“

Benedikt Jóhannesson

www.heimur.is/benedikt